નેશનલ સ્કૂલ ઓફ ડ્રામાના પૂર્વ વિદ્યાર્થી અને થિયેટર ઑલિમ્પિક અમદાવાદના કોર્ડિનેટર ભાર્ગવ ઠક્કર થિયેટર ઑલિમ્પિકમાંથી આપણને શું મળશે તે અંગે વિસ્તારથી વાત કરતાં કહે છે, ‘ગુજરાતની રંગભૂમિએ થિયેટર ઑલિમ્પિક થકી ઘણું બધું જોવાનું છે અને જોઈને શીખવાનું છે. આપણે સામાન્ય રીતે મુંબઈના અથવા અમદાવાદના નાટકો જોઈએ છીએ. જેમાં એક સામાજિક વાર્તા હોય અને મોટા ભાગે હસવાની વાત હોય છે. ગંભીર વાતો બહુ જ ઓછી હોય છે. એટલે આપણા માટે આ એક પ્લેટફોર્મ છે કે જ્યાં અન્ય રાજ્યો અને દુનિયામાં કેવાં પ્રકારનાં નાટકો થાય છે તે સમજી શકાય. અને એ રીતે જોઈને શીખી શકાય. આ કાર્યક્રમમાં આપણને જુદા પ્રકારનાં નાટકો જોવા જાણવા, માણવાનો સતત પંદર દિવસ અનુભવ થશે. આ તમામ એવાં નાટકો છે જે, જે-તે જગ્યાએ જઈએ તો જ જોવા મળે. તે આપણા ઘરઆંગણે આવ્યાં છે અને એ પણ ફ્રીમાં. એનએસડીએ વિવિધ સોળ રાજ્યોમાંથી એક-એક શહેરને થિયેટર ઑલિમ્પિક માટે પસંદ કર્યું છે. આ રીતે આ તમામ શહેરોમાં ૫૦૦ જેટલાં નાટકો જોવા મળશે. આ સિવાય ૬૦૦ જેટલા અલાઈડ એટલે કે અડધો કલાકનાં નાનાં પરફોર્મન્સ પણ જોવા મળશે જેને અમે પ્લેટફોર્મ પરફોર્મન્સ કહીએ છીએ, તે પણ ભજવાશે. અમદાવાદમાં ભજવાનાર દરેક નાટકની પોતાની વિશેષતા છે. જેમ કે, રાધા રાજા રેડ્ડી નામના આપણા બહુ જાણીતા થિયેટર ડિરેક્ટર છે, જેઓ અઢી હજાર વર્ષ પહેલાંનું મહાભારતનું એક નાટક લઈને આવનાર છે. આસામનું એક ગ્રુપ રવીન્દ્રનાથ ટાગોરની એક કૃતિ પરથી ‘ચિત્રાંગદા’ લઈને આવી રહ્યા છે. દિલ્હીના વી.કે. શર્મા એવું નાટક લઈને આવી રહ્યા છે જેમાં શરૃઆતમાં તેમનાં કલાકારો પરફોર્મન્સ આપશે અને નાટકના અંત સુધીમાં એવું થશે કે ખુદ દર્શકો અભિનય કરતાં થઈ જશે. આર્ટિસ્ટ ઓડિયન્સ બની જશે અને ઓડિયન્સ આર્ટિસ્ટ બની જશે!’